Diari Oficial de la Generalitat Valenciana


Sumari del DOGV 9975, del 05-11-2024 (2024/11234)

ORDE 40/2024, de 4 de novembre, per la qual es regulen les operacions de tancament de l'exercici 2024 en relació amb la comptabilitat de la Generalitat.
--------------------------------------------------------------------------------------------------------------------------------------------------------

### Dades del document

Número de DOGV
:   9975

Data del DOGV
:   05-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11702

CVE
:   FWXG-S-8977-61863

Data del document
:   04-11-2024

Organisme emissor
:   Conselleria d'Hisenda, Economia i Administració Pública

Tipus de document
:   Ordre

Descriptors 

:   * comptabilitat regional
    * comptabilitat pública

Com cada any, en l'inici de l'últim trimestre de l'exercici pressupostari, és necessari ordenar la regulació de les operacions de tancament del pressupost i les connexes que també tenen un efecte econòmic i financer sobre este, així com fixar uns terminis per a la presentació i tramitació d'expedients comptables. A este efecte, les ordes de tancament són unes normes específiques que, bàsicament, tenen per objecte assegurar que el conjunt d'operacions que han d'executar-se durant el tancament del pressupost es produïsca de forma ordenada i eficaç i especificar les dates límit de tramitació de cadascuna de les actuacions. D'esta manera, la norma aporta seguretat jurídica a estes operacions i facilita, al seu torn, tot el procés per a la realització dels comptes i estats comptables del pressupost de la Generalitat.

L'estructura de la norma, si bé és similar a l'orde dictada en l'exercici passat, i en eixe sentit incorpora les previsions necessàries per a mantindre la coherència entre els temps i terminis de les operacions de tancament i obertura del nou exercici, per al present any eixos terminis han quedat condicionats de manera directa per les inundacions derivades de l'episodi de gota freda (DANA) patit a la nostra Comunitat els dies 28 i 29 del mes d'octubre.

En virtut d'això, i de conformitat amb les facultats conferides per l'article 4 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, i pels articles 42 i següents del Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, a proposta de la Direcció General de Pressupostos i la Intervenció General, i fent ús de les facultats que em conferix l'article 28 de la Llei 5/1983, de 30 de desembre, del Consell, i les establides en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,

ORDENE

*Article 1. Àmbit d'aplicació*

Esta orde regula les operacions de tancament de l'exercici 2024 relatives a la comptabilitat del pressupost de gastos, ingressos i operacions no pressupostàries en l'Administració de la Generalitat i els seus organismes autònoms integrats en el sistema de gestió economicofinancera NEFIS de la Generalitat.

Per a la resta de les entitats del sector públic de la Generalitat únicament serà d'aplicació directa l'article 3 d'esta orde; la resta dels articles hi seran, si és el cas, d'aplicació supletòria, sense perjuí de les normes específiques que els siguen aplicables d'acord amb la seua naturalesa jurídica.

*Article 2. Recepció i tramitació d'expedients i documents comptables*

1. El termini per a la tramitació i entrada en les intervencions delegades dels expedients comptables de retenció de crèdit, així com d'aquells que continguen la fase d'execució de l'aprovació del gasto, finalitzarà el 6 de novembre, tant per a expedients comptables que només continguen anualitat corrent com anualitats futures. Tot això, sense perjuí de les particularitats derivades, si és el cas, del que es disposa en els articles següents. En tot cas, el termini per a iniciar nous expedients de gasto finalitzarà el 6 de novembre.

2. El termini per a la tramitació i entrada en les intervencions delegades dels expedients comptables que continguen la fase d'execució de disposició del gasto finalitzarà el 9 de desembre, tant per a aquells que només continguen anualitat corrent com anualitats futures.

3. Els expedients comptables corresponents a gastos extrapressupostaris i aquells que continguen la fase d'execució de reconeixement de l'obligació corresponents a gasto ja compromés jurídicament davant de tercers tindran com a data límit d'entrada en les intervencions delegades el 30 de desembre.

Tot això, sense perjuí de les particularitats derivades, si és el cas, del que es disposa en els articles següents.

*Article 3. Tramitació d'expedients de gasto per entitats del sector públic no integrades en el sistema de comptabilitat de la Generalitat*

Per a les entitats del sector públic no integrades en el sistema de comptabilitat de la Generalitat, el termini per a iniciar nous expedients de gasto amb anualitat 2024 finalitzarà el 6 de novembre.

Article 4. Recepció i tramitació de documents comptables per al pagament de nòmina de capítols I i VI

Es fixa el dia 11 de desembre com a últim dia per a la presentació en les intervencions delegades de les variacions i incidències del capítol I i VI, inclosa la nòmina del pagament delegat dels centres docents concertats; en el cas de la nòmina de sanitat, este termini finalitzarà el 13 de desembre.

Queden exceptuades del que es disposa en el paràgraf anterior les relatives a la IT del mes de desembre, que podran presentar-se fins al dia 19 de desembre.

Quant a la resta de documents comptables que siguen necessaris per a l'adequada comptabilització de la nòmina i altres gastos que hagen d'imputar-se als capítols I i VI, podran tramitar-se fins al 30 de desembre.

*Article 5. Expedició i tramitació de documents comptables relatius als avançaments de caixa fixa i als pagaments a justificar*

1. En relació amb els avançaments de caixa fixa:

a) El dia 18 de desembre serà l'últim dia hàbil per a realitzar pagaments amb càrrec a estos fons.

b) La data d'entrada en les intervencions delegades dels comptes justificatius serà com a màxim el 27 de desembre. Tots els pagaments realitzats fins al 18 de desembre hauran de quedar incorporats en el compte justificatiu mencionat.

2. En relació amb els pagaments a justificar:

a) Els expedients comptables en virtut dels quals s'expedixen els lliuraments de pagaments a justificar tindran entrada com a màxim el dia 30 de novembre en les intervencions delegades.

b) En relació amb els lliuraments pendents de justificar, inclosos els previstos en l'apartat anterior, hauran de quedar íntegrament justificats, amb les justificacions de pagament corresponents o amb lliurament de taló, pels fons entregats i no justificats, a l'efecte de tindre entrada en les intervencions delegades fins al dia 11 de desembre.

c) No obstant el que s'establix en l'apartat anterior, en el cas dels fons lliurats a justificar per al pagament d'expropiacions i adquisició de vivendes, el termini s'estendrà fins al dia 23 de desembre.

*Article 6. Tramitació de modificacions de crèdit*

1. S'establix el dia 6 de novembre com a data límit per a la recepció, en la Direcció General de Pressupostos, de les modificacions de crèdit a què es referix el paràgraf primer de l'article 28.1 del Decret 77/2019, de 7 de juny, del Consell, de regulació del procediment de gestió del pressupost de la Generalitat.

2. S'establix el dia 10 de desembre com a data límit per a la recepció, en la Direcció General de Pressupostos, de les modificacions de crèdit tinguen com a finalitat reassignar recursos per a destinar a actuacions per atendre les necessitats a conseqüència de la DANA.

3. La Direcció General de Pressupostos, en tot cas i atenent criteris de política pressupostària, podrà proposar a la persona titular de la Conselleria d'Hisenda, Economia i Administració Pública, en dates posteriors a les previstes en l'apartat 1 anterior, la tramitació d'aquelles modificacions derivades del tancament de l'exercici i necessàries per a donar cobertura pressupostària a compromisos contrets, de reconeixement preceptiu o d'interés general. Així mateix, podrà instar d'ofici l'inici de qualsevol altra modificació de crèdit que considere necessària per a la correcta execució del pressupost, en els termes previstos en el paràgraf segon de l'article 28.1 de l'esmentat Decret 77/2019, de 7 de juny.

4. Els expedients de modificació de crèdits autoritzats pels titulars dels departaments hauran de ser comunicats a la Direcció General de Pressupostos, per a la seua instrumentació, fins al dia 6 de novembre.

5. S'establix el dia 6 de novembre com a data límit per a la recepció, en les intervencions delegades, de les modificacions de crèdit que afecten organismes autònoms i no siguen tramitades per la Direcció General de Pressupostos.

*Article 7. De les variacions de límits establits en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions*

S'establix el dia 6 de novembre com a data límit per a la recepció, en la Direcció General de Pressupostos, de les propostes de variació de límits establits en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

S'establix el dia 30 de novembre com a data límit per a la recepció en la Direcció General de Pressupostos quan l'objecte de la variació siga ajustar l'import de l'anualitat 2025 al projecte de pressupost presentat en les Corts.

*Article 8. De l'anul·lació de saldos de crèdits retinguts, autoritzats o compromesos*

A fi de facilitar l'obertura de l'exercici de 2025, en compliment del que s'establix en l'article 2 del Decret 77/2019, de 7 de juny, s'establix el dia 30 de desembre com a data límit per a tramitar i presentar davant de les intervencions delegades els expedients comptables d'anul·lació de saldos de compromisos i d'autoritzacions, així com saldos de retencions de crèdit, sempre que en el cas de contractes hagen finalitzat les prestacions corresponents, o en el cas de subvencions i transferències, resulten sobrants de convocatòries, si és el cas, o la persona beneficiària haja perdut el dret a percebre-les. Tot això, d'acord amb la normativa aplicable en cada cas.

*Article 9. De les excepcions*

No obstant el que es disposa en els apartats 1 i 2 de l'article 2 de la present orde, s'exceptuen del termini previst i podran tramitar-se davant de les intervencions delegades fins al 30 de desembre els documents derivats dels expedients següents:

a) Expedients de gasto de tramitació anticipada.

b) Expedients de gasto cofinançats amb fons finalistes.

c) Expedients de gasto derivats del compliment de normes legals o reglamentàries, els derivats d'acords del Consell, els que siguen necessaris per a instrumentar les modificacions pressupostàries i reajustament d'anualitats, els relatius al Servici del Deute, els derivats d'obligacions d'exercicis anteriors i els derivats d'actuacions per a pal·liar els efectes de situacions de reconeguda urgència o d'emergència, i especialment les vinculades a les inundacions patides els dies 28 i 29 d'octubre a la Comunitat Valenciana.

d) Expedients de gasto que tinguen l'origen en sentències judicials.

e) Expedients de gasto relatius a la Renda Valenciana d'Inclusió i ajudes a la dependència.

f) Expedients de gasto relatius a prestacions econòmiques per a la sustentació de la criança de persones menors d'edat i gastos d'assistència mèdica qualificada.

*Article 10. De la comptabilització dels expedients i documents comptables de gasto afectats per esta orde*

S'establix el 10 gener de 2025 com a últim dia per a la comptabilització dels expedients i documents comptables de gasto a què es referix la present orde, excepte aquells que continguen anualitats futures, per als quals s'establix el 7 de gener de 2025 com a últim dia.

En tot cas, s'establix el 30 de desembre de 2024 com a últim dia per a la comptabilització pels òrgans gestors dels expedients i documents comptables de gasto als quals siga aplicable la disposició addicional tretzena de la Llei 1/2015, de 6 de febrer, d'hisenda pública, del sector públic instrumental i de subvencions.

*Article 11. De la comptabilització dels expedients i documents comptables d'ingressos*

S'establix el 17 gener 2025 com a últim dia per a la comptabilització dels expedients i documents comptables d'ingressos.

DISPOSICIONS FINALS

*Primera. Del desplegament de la present orde*

S'autoritza la Direcció General de Pressupostos i la Intervenció General, en els seus respectius àmbits d'actuació, per a dictar les instruccions i autoritzar les excepcions que siguen necessàries per a l'adequat exercici i desplegament de les operacions de tancament de l'exercici 2024 i obertura de l'exercici 2025.

*Segona. Entrada en vigor*

La present orde entrarà en vigor a partir de l'endemà de publicar-se en el DOGV.

  

València, 4 de novembre de 2024

Ruth María Merino Peña

Consellera d'Hisenda, Economia i Administració Pública